Orehøjgård Grundejerforening

CVR nr. 30150783

V/Nina Bærentsen Manenvej 13B, 3460 Birkerød


Generalforsamlingen d.26. maj 2019
Bestyrelsens årsberetning
Arbejdsdag: En stor tak til alle de 20 deltagere på foreningens arbejdsdag afholdt d.6. april. Der blev arbejdet meget effektivt og fældet de resterende 20 vejtræer, udgifterne beløb sig til 4.368,93 kr., hvilket jo var billigt sluppet sammenholdt med, hvis vi skulle have haft det gjort udefra.  Det var en hyggelig dag, der gav anledning til overvejelse om evt. afholdelse af en fælles vejfest.

Vejsagen: Status i vejsagen er, at vores veje først bliver asfalteret i 2020, kommunen udsender ny høring inden (da de nok har opdaget deres tidligere høring havde for mange fodfejl..) og bestyrelsen er i dialog med kommunen desangående. Bestyrelsen henviser i øvrigt til at holde sig orienteret om vejsagen på hjemmesiden, hvor mødereferater mm. lægges op løbende, som sagen skrider frem.

Træfældning: Bestyrelsen opfordrer igen alle til at overholde kommunens vejledning for at holde vejen og rabatten fri. Dette er særlig vigtigt i år inden vores veje skal asfalteres i 2020 så vores nye veje vil holde bedst muligt.  Kommunens pjece ligger på hjemmesiden. Kommunen har i øvrigt oplyst, at det er den enkelte grundejers ansvar, at træernes rødder ikke forårsager buler eller huller i vejen. Såfremt en trafikant kommer til skade på grund heraf kan den enkelte grundejer holdes erstatningsansvarlig. 

Indbrud: Bestyrelsen har kendskab til 2 indbrud i forgangne år.

Sne: Igen i år har der ikke været nogen udgifter til snerydning.

Hjemmesiden: Bestyrelsen opfordrer alle medlemmer til jævnligt at holde øje med hjemmesiden www.orehoejgaardgrundejerforening.dk . Siden indeholder oplysninger af praktisk karakter, meddelelser, indkaldelser mv. Såfremt man ønsker at sælge sit sommerhus kan ejendomsmæglere henvises til siden for info (hvilket sparer formanden for meget tid..). Bestyrelsen er ved at undersøge mulighederne for en ”opslagstavle”, hvor de enkelte grundejere kan lægge meddelelser op.
Trappen og stranden: hører under trappelaugets ansvarsområde. På trappelaugets hjemmeside www.trappelauget.dk kan I holde jer opdateret om laugets forhold. Bestyrelsen vil som hidtil bistå lauget med at udsende indkaldelser og referater til de medlemmer af lauget som også er medlemmer af grundejerforeningen.
Kontingentbetaling: Opkræves sammen med ejendomsskatterne og vil fra 2020 som det blev besluttet på sidste års generalforsamling være nedsat til 200,- da vi ikke længere har brug for ekstra vejfond, når vejene bliver asfalteret næste år.
Arbejdet i bestyrelsen: er forløbet godt, vi har haft 2 bestyrelsesmøder, et par møder med kommunen samt en del mailkorrespondance. 

Birkerød d.1. maj 2019

Nina Bærentsen, formand

Reglerne om brug af støjende maskiner:

I perioden fra d. 1. april til d. 31. oktober samt i påsken er 
græsslåning og brug af støjende maskiner TILLADT:
Hverdage: 8.00 - 19.00
Lørdage: 9.00- 12.00 og 14.00 – 17.00
Søn-og helligdage: 9.00 -12.00
